b'\n_START_ARTICLE_\nFiodoras Tokarevas\n_START_PARAGRAPH_\nFiodoras Tokarevas (rus. \xd0\xa4\xd1\x91\xd0\xb4\xd0\xbe\xd1\x80 \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\xa2\xd0\xbe\xd0\xba\xd0\xb0\xd1\x80\xd0\xb5\xd0\xb2, 1871 m. bir\xc5\xbeelio 14 d. \xe2\x80\x93 1968 m. bir\xc5\xbeelio 7 d.) \xe2\x80\x93 tarybinis rus\xc5\xb3 \xc5\xa1aunam\xc5\xb3j\xc5\xb3 ginkl\xc5\xb3 konstruktorius, suk\xc5\xabr\xc4\x99s 7,62 mm pistolet\xc4\x85 TT ir savitais\xc4\xaf \xc5\xa1autuv\xc4\x85 SVT-40._NEWLINE_F. Tokarevas kil\xc4\x99s i\xc5\xa1 kazok\xc5\xb3._NEWLINE_1887 m. F. Tokarevas \xc4\xafstoja \xc4\xaf Novo\xc4\x8derkasko karini\xc5\xb3 amat\xc5\xb3 mokykl\xc4\x85, kur mokosi vadovaujamas ginklininko \xc4\x8cernolichovo (rus. \xd0\xa7\xd0\xb5\xd1\x80\xd0\xbd\xd0\xbe\xd0\xbb\xd0\xb8\xd1\x85\xd0\xbe\xd0\xb2) ir kuri\xc4\x85 baigia 1891 m._NEWLINE_1891 m. paskirtas 12-ojo kazok\xc5\xb3 pulko ginkl\xc5\xb3 meistru. 1900 m. baigia kazok\xc5\xb3 junkeri\xc5\xb3 mokykl\xc4\x85 ir, tur\xc4\x97damas chorun\xc5\xbeio laipsn\xc4\xaf, tame pa\xc4\x8diame pulke paskirtas pulko atsakinguoju u\xc5\xbe ginklus._NEWLINE_1907 m., mokydamasis Oranienbaumo Karinink\xc5\xb3 \xc5\xa1auli\xc5\xb3 kursuose perdirba pertaisom\xc4\x85 Mosino 1891 m. modelio \xc5\xa1autuv\xc4\x85 \xc4\xaf automatin\xc4\xaf, kur\xc4\xaf v\xc4\x97liau 1908\xe2\x80\x931914 m. tobulina Sestrorecko ginkl\xc5\xb3 gamykloje._NEWLINE_Prasid\xc4\x97jus Pirmajam pasauliniam karui nukreipiamas \xc4\xaf front\xc4\x85, o pra\xc4\x97jus pusantr\xc5\xb3 met\xc5\xb3 v\xc4\x97l gr\xc4\xaf\xc5\xbeta dirbti \xc4\xaf Sestrorecko gamykl\xc4\x85._NEWLINE_Po Spalio revoliucijos F. Tokarevas, ne\xc5\xbei\xc5\xabrint \xc4\xaf kilm\xc4\x99 i\xc5\xa1 kazok\xc5\xb3 ir karininko laipsn\xc4\xaf, paskiriamas Sestrorecko gamyklos direktoriaus pad\xc4\x97j\xc4\x97ju. 1921 m. Tokarevas dirba Tulos ginkl\xc5\xb3 gamykloje._NEWLINE_1925 m. \xc4\xaf Raudonosios Armijos ginkluot\xc4\x99 priimamas rankinis kulkosvaidis MT, kur\xc4\xaf suk\xc5\xabr\xc4\x97 F. Tokarevas perdirbdamas stovin\xc4\xaf Maksimo kulkosvaid\xc4\xaf. 1926 m. suk\xc5\xabr\xc4\x97 aviacin\xc4\xaf Maksimo kulkosvaid\xc4\xaf, kuris pakeit\xc4\x97 iki tol tarybin\xc4\x97je aviacijoje naudot\xc4\x85 Vikerso kulkosvaid\xc4\xaf._NEWLINE_1927 m. F. Tokarevas sukuria pirm\xc4\x85j\xc4\xaf tarybin\xc4\xaf (rusi\xc5\xa1k\xc4\x85) pistolet\xc4\x85-kulkosvaid\xc4\xaf (1927 m. modelio Tokarevo pistoletas \xe2\x80\x93 kulkosvaidis), naudojant\xc4\xaf revolverio \xc5\xa1ovinius._NEWLINE_1930 m. \xc4\xaf ginkluot\xc4\x99 priimamas savitaisis Tokarevo pistoletas TT. TT laim\xc4\x97jo pistolet\xc5\xb3 konkurs\xc4\x85, kuriame su TT konkuravo S. Korovino ir S. Priluckio pistoletai bei tuo metu geriausi u\xc5\xbesieniniai pistoletai (parabelis, valteris, brauningas). Pagal konkurso suformuluotas s\xc4\x85lygas (mas\xc4\x97, gabaritai, veikimo patikimumas \xc4\xafvairiomis s\xc4\x85lygomis) laim\xc4\x97jo TT._NEWLINE_1938 m. \xc4\xaf ginkluot\xc4\x99 priimamas savitaisis Tokarevo \xc5\xa1autuvas SVT-38. V\xc4\x97liau patobulintas jo variantas vadinasi SVT-40. \xc5\xa0autuvas buvo s\xc4\x97kmingai i\xc5\xa1bandytas kovin\xc4\x97mis s\xc4\x85lygomis karo su Suomija metu._NEWLINE_1940 m. F. Tokarevas SVT-40 pagrindu sukuria snaiperin\xc4\xaf \xc5\xa1autuv\xc4\x85 su optiniu taikikliu ir automatin\xc4\xaf \xc5\xa1autuv\xc4\x85._NEWLINE_Tokarevo sukurti ginklai s\xc4\x97kmingai naudoti per Antr\xc4\x85j\xc4\xaf pasaulin\xc4\xaf kar\xc4\x85, kareiviai buvo patenkinti geromis kovin\xc4\x97mis j\xc5\xb3 savyb\xc4\x97mis._NEWLINE_1940 m. F. Tokarevas tampa TSRS Valstybin\xc4\x97s premijos laureatu. Tais pa\xc4\x8diais metais gauna Socialistinio Darbo didvyrio vard\xc4\x85. Technikos moksl\xc5\xb3 daktaras (habilituoto daktaro analogas) nuo 1940 m._NEWLINE_F. Tokarevas buvo 1 ir 2-ojo \xc5\xa1aukimo TSRS Auk\xc5\xa1\xc4\x8diausiosios Tarybos deputatu._NEWLINE_Apdovanotas 4 Lenino ordinais, 5 kitokiais ordinais ir eile medali\xc5\xb3._NEWLINE_Mir\xc4\x97 1968 m. bir\xc5\xbeelio 7 d. Maskvoje, palaidotas Tuloje.'